Per Clausen (EL), 2010-05-20:
Umiddelbart kunne det jo lyde, som om det var et alvorligt problem og en alvorlig udfordring og et frygteligt spild, hvis det ender med, at 70 pct. af de olieressourcer, som findes i de danske oliefelter i undergrunden, ikke kommer op.
Men hvis vi ser på den internationale diskussion, der foregår, om, hvordan man skal leve op til kravene om en CO2-reduktion, hvordan man skal sikre, at man overholder 2-graders-målsætningen, kan vi se, at samtidig med at man siger, at der vil ske olieprisstigninger i de kommende år, og at der vil blive en enorm efterspørgsel efter den olie, der er, så er det sådan set også en grundopfattelse, at det ikke vil være fornuftigt og hensigtsmæssigt, hvis man bruger mange ressourcer på at sikre, at man får al olien op. Det behøver selvfølgelig ikke at betyde, at det ikke lige præcis er olien i den danske del af Nordsøen, som vi skal sørge for en 100 pct.s udnyttelse af, men i og med at den er svært tilgængelig og dermed også vil kræve store ressourcer af såvel fysisk mandskabsmæssig som intellektuel art at få op – måske i modsætning til olie, der er andre steder – så synes vi, man skulle have en diskussion af, om det her projekt er et fornuftigt projekt, også ud fra en klima- og miljømæssig synsvinkel.
Vi kan i hvert fald konstatere, at det ønske, man har andre steder i verden, om at få fat i alt det, der måtte være af oliereserver, kan få nogle meget alvorlige, negative konsekvenser.
Men det er klart, at en diskussion af det jo godt kunne føre til, at det netop var i den danske del af Nordsøen, man skulle gøre en indsats.
Jeg synes bare, at vi er nødt til også at have den globale, internationale klimaorienterede vinkel med i diskussionen, og jeg har forsøgt at stille nogle spørgsmål til klimaministeren om det emne, men det virkede, som om det måske var en lille smule fremmed, og det må man jo så bare tage til efterretning.
Det er det første, jeg vil sige.
Jeg vil jo også nok sige – og det ved jeg at Socialdemokraterne er enige med os i – at med de betingelser, der i dag er for at tjene penge på at udvinde olie i Nordsøen for de private selskaber, har vi måske lidt svært ved at forstå, at de betingelser skal kombineres med, at man så går ind med en øget offentlig indsats for at understøtte den produktion, der foregår dér.
Til gengæld vil jeg sige – og det skal man jo huske – at vi i Enhedslisten er store tilhængere af, at der etableres en oliefond.
Nu fremgår det ikke tydeligt af det her beslutningsforslag, men jeg ved jo, at Socialdemokraterne er enige med os i – og i hvert fald også SF – at vi burde have en aftale, som var mere gunstig for staten og mindre gunstig for de private virksomheder, som driver den opgave, som handler om at hive danskernes olie op af den danske undergrund.
Det er klart, at hele diskussionen om, hvordan man skal forholde sig til et statsligt engagement også i udviklingen af forskning af, hvordan man på en miljømæssigt forsvarlig måde kunne bruge olien i Nordsøen, også forskubber sig, hvis man får en større samfundsmæssig indflydelse og et større samfundsmæssigt direkte udbytte af produktionen.
Men som det er nu, hvor det jo er private firmaers økonomiske incitamenter, som er fuldstændig afgørende for, hvad der sker, synes vi ikke, at vi vil gå ind og prioritere øgede offentlige midler på det område.